**DIBUIX ARTÍSTIC (Batxillerat)**

**Finalitat de l’assignatura**

Partint de les destreses i coneixements previs adquirits de forma general en l’assignatura d’educació plàstica, visual i audiovisual de l’educació secundària obligatòria, al batxillerat s’aprofundeix en les destreses i els conceptes del dibuix com a eina del pensament que participa en el procés creatiu, comunicatiu, plàstic i visual que contribueix a adquirir les competències necessàries per a la formació permanent de l’individu.

Les assignatures de dibuix artístic I i II aporten coneixements teòrics, tècnics i estètics i fomenten un pensament divergent. L’aprenentatge estètic s’ha de dur a terme sobre bases teòriques i pràctiques, fomentant la creativitat, l’esperit d’investigació i la formació permanent.

De forma gradual i seqüencial, els coneixements i destreses adquirits a dibuix artístic I han de ser la base sobre la qual s’assenti dibuix artístic II. S’ensenya i s’aplica el principi de partir del més general al més particular perquè l’alumne vagi adquirint les habilitats i els conceptes per construir aprenentatges significatius mitjançant el disseny de projectes globals.

A dibuix artístic I l’alumne treballa la matèria de forma més objectiva, mentre que dedica el segon curs a aspectes més subjectius, de manera que desenvolupa el seu potencial creador orientat cap a múltiples alternatives formatives artístiques més concordes amb els seus interessos.

En treballar de forma creativa, l’alumne desenvolupa la capacitat crítica i l’aplica a les seves pròpies creacions i a les dels seus companys, valora el fet artístic i en gaudeix, se sensibilitza envers l’entorn per al gaudi estètic i com a aspecte motivador per al seu desenvolupament creatiu i potencia la competència de consciència i expressió cultural. També ha de conèixer els antecedents artístics i les aportacions que han fet al dibuix , les arts plàstiques i el disseny en general artistes a través de la història i, sobretot, la presència i la funció del dibuix en les manifestacions artístiques contemporànies. El coneixement de l’evolució i la valoració positiva del dibuix artístic com a llenguatge expressiu, comunicatiu i projectual reforçarà les

aplicacions del dibuix artístic en una societat cada vegada més tecnològica i immediata.

En aquesta etapa, l’assignatura de dibuix artístic ha de proporcionar un panorama ampli de les seves aplicacions i orientar i preparar per a altres ensenyaments posteriors que els alumnes puguin cursar, sia artístics o tecnològics, com a base per a la formació de professionals creatius: ensenyaments artístics superiors, ensenyaments professionals d’arts plàstiques i disseny, belles arts i d’altres d’afins, així com ensenyaments creatius en les seves múltiples facetes: interiors, moda, producte, multimèdia, joieria, il·lustració, disseny web, multimèdia, etc.

**Estructura del currículum**

Dibuix artístic I

*Bloc 1.El dibuix com a eina*

Aquest primer bloc assenta les bases del dibuix com a eina. Es treballen la terminologia, els artistes i les obres, així com els materials i els diferents procediments del dibuix artístic.

*Bloc 2. Línia i forma*

L’anàlisi de les formes naturals i artificials, així com la línia, són dues de les eines que els alumnes treballen en aquest bloc. A més a més, es tracta la proporció de les formes.

*Bloc 3. La composició i els seus fonaments*

El tercer bloc d’aquest curs pretén introduir l’alumne en el volum sobre suport bidimensional, per la qual cosa es treballen aspectes com la proporció, la perspectiva o la composició. Tot això amb finalitats expressives, analítiques o descriptives.

*Bloc 4. La llum. El clarobscur i la textura*

La llum com a configuradora de formes és una de les característiques fonamentals del dibuix per conferir volum. En aquest bloc es tracta aquest tema posant esment a les diferents tècniques graficoplàstiques i la textura per dotar el dibuix de la tridimensionalitat que es pretén.

*Bloc 5. El color*

Aquest tema tracta la teoria del color en l’expressió graficoplàstica. Per això s’analitzen les característiques bàsiques del color (lluminositat, saturació, expressivitat etc).

Dibuix artístic II

*Bloc 1. La forma. Estudi i transformació*

Sobre les bases del curs anterior, en aquest bloc s’aborda la interpretació de la forma segons les seves funcions comunicatives utilitzant diferents tècniques gràfiques.

*Bloc 2. L’expressió de la subjectivitat*

En el món artístic la subjectivitat és cabdal. En aquest bloc es treballa la representació tant figurativa com abstracta, així com l’anàlisi verbal i escrita dels valors subjectius de les obres pròpies o alienes.

*Bloc 3. Dibuix i perspectiva*

En aquest bloc l’alumne treballa la representació i la composició de les formes tenint en compte aspectes estructurals com la forma, la posició, la mida, etc.

*Bloc 4. El cos humà com a model*

La figura humana és el tema principal d’aquest bloc. Se n’estudia la proporcionalitat, la relació amb l’entorn, l’expressivitat i el moviment.

*Bloc 5. El dibuix en el procés creatiu*

Per acabar el conjunt de blocs que conformen aquesta assignatura, l’alumne ha de treballar en l’elaboració de projectes conjunts amb altres disciplines artístiques i demostrar creativitat i autonomia. Ha de prendre consciència, també, de la importància d’una actitud autònoma i responsable cap a les produccions pròpies i alienes.

**Orientacions metodològiques**

Les competències clau inclouen de forma integrada continguts, destreses, valors i emocions de caire personal i social que pertanyen a diferents àmbits de coneixement. Aquestes tenen un caràcter contextual, així que requereixen saber aplicar el que s’ha après per resoldre situacions noves en diferents contextos d’acció reals i significatius per als alumnes, per la qual cosa en tota la metodologia s’ha posat èmfasi en la funcionalitat dels aprenentatges.

La metodologia didàctica ha de ser fonamentalment diversa, comunicativa, activa, participativa i adreçada a l’assoliment dels objectius i les competències. L’aprenentatge de l’alumne s’articula a partir d’un procés de construcció del coneixement que es duu a terme a partir dels coneixements que ja posseeix i, per això, és convenient partir sempre dels coneixements previs, tenint en compte el que s’ha fet en cursos anteriors.

A l’aula s’hauria de potenciar l’aprenentatge de llarga durada i, per tant, l’aprenentatge significatiu en oposició al memorístic, la qual cosa no ha d’implicar eliminar aquest tipus d’aprenentatge. Així, cal afavorir una memorització comprensiva en el procés d’aprenentatge. D’altra banda, els alumnes han d’aprendre a aprendre, ser capaços d’investigar pel seu compte i aprofundir en la matèria, així com a fer ús de diverses fonts d’informació, especialment les tecnologies de la informació i la comunicació.

Els recursos didàctics són una eina per a l’aprenentatge, ja que ens permeten organitzar la informació que volem transmetre i ajudar així l’alumne a desenvolupar les seves habilitats i potenciar la creativitat i interès.

Un clar exemple en serien les eines audiovisuals, que permeten presentar als alumnes els continguts gràfics d’una manera fàcil i potent. D’altra banda, el coneixement de les eines informàtiques que tenen els alumnes sol ser en la majoria dels casos d’un nivell molt acceptable, amb un grau de desimboltura en l’ús de les eines probablement superior al de la resta de la societat. Això pot permetre utilitzar les eines digitals en la didàctica de l’aula: presentacions, tractament informàtic de les imatges, elaboració de documents multimèdia per presentar un tema o un projecte, integració de la imatge i el so, etc.; sense deixar de banda els recursos, les tècniques i els materials que han emprat i segueixen emprant els artistes gràfics, dissenyadors, etc.

L’assignatura de dibuix artístic necessita sobretot recursos materials fungibles, cosa que el professor ha de tenir en compte a l’hora de proposar exercicis, treballs o presentacions.

L’avaluació del procés d’aprenentatge dels alumnes de batxillerat ha de ser contínua, formativa i integradora.

L’avaluació dels aprenentatges dels alumnes ha de tenir un caràcter formatiu i ser un instrument per millorar tant els processos d’ensenyament com els processos d’aprenentatge, i es duu a terme mitjançant exàmens o altres proves de nivell que el professor consideri oportunes.

L’avaluació del procés d’aprenentatge dels alumnes ha de ser integradora i ha de tenir en compte des de totes i cadascuna de les assignatures la consecució dels objectius establerts per a l’etapa, així com el desenvolupament de les competències corresponents.

Cal fer una avaluació inicial a cada alumne a començament de curs o al principi de cada bloc de continguts per avaluar-ne els coneixements, destreses i actituds prèvies, sempre que el professor ho consideri oportú.

Per a l’avaluació dels alumnes, el professor pot establir proves escrites o orals per mesurar-ne el nivell, així com presentacions de treballs individuals o en grup, les quals es poden fer de manera combinada. Aquests treballs, individuals o col·lectius, poden ser, a manera d’exemple, tant obres de gran format com llibres d’artista, així com el professor estimi oportú per avaluar de l’evolució de cada alumne.

Els professors han d’avaluar tant l’aprenentatge dels alumnes com els processos d’ensenyament i la pròpia pràctica docent, per la qual cosa han d’establir indicadors d’assoliment de les programacions didàctiques.

El professor, de manera conscient i reflexiva, ha d’emprar un conjunt d’estratègies, procediments i accions organitzades i planificades amb la finalitat de possibilitar l’aprenentatge de l’alumne i l’assoliment dels objectius plantejats, així com potenciar-ne la creativitat i l’esperit emprenedor.

El professor ha de supervisar els continguts, sia documents o imatges, que facilita Internet, eina docent imprescindible i molt usada pels alumnes.

El professor és la peça clau en la tasca diària de motivar els alumnes a aconseguir els objectius del curs. Per això, ha d’organitzar les tasques diàries de classe, a més de facilitar l’accés a la informació necessària perquè assoleixin el nivell de coneixements òptims de l’assignatura. Com a resultat de la feina feta a classe, els alumnes poden fer exposicions, mostres o intervencions dins o fora del centre, sempre que sigui possible.

**Contribució de l’assignatura al desenvolupament de les competències**

L’assignatura de dibuix artístic contribueix a l’assoliment de les diferents competències clau, com s’especifica a continuació:

*Comunicació lingüística*

S’assoleix mitjançant l’ús del llenguatge tècnic propi de la matèria, en què els alumnes han de tenir cura en la precisió dels termes utilitzats. Amb la finalitat d’estimular l’hàbit de la lectura i millorar l’expressió oral cal plantejar activitats que contribueixin a millorar la comprensió lectora i la capacitat d’expressió.

*Competència matemàtica i competències bàsiques en ciència i tecnologia*

S’aprofundeix en el coneixement d’aspectes espacials de la realitat mitjançant la representació objectiva de les formes. Tot això per aprendre a desenvolupar-se amb comoditat per mitjà del llenguatge simbòlic.

*Competència digital*

S’atorga molta importància a aquesta competència en els continguts relatius a l’entorn visual i multimèdia, en particular facilitant el desenvolupament d’una cultura digital a l’aula, sobretot en presentacions de treballs i projectes.

*Aprendre a aprendre*

Els continguts associats a la forma de construir i transmetre el coneixement artístic contribueixen al desenvolupament d’aquesta competència mitjançant la incorporació d’informacions de la mateixa experiència o d’altres mitjans. D’altra banda, també hi contribueixen el fet de plantejar-se qüestions sobre els fenòmens del nostre entorn, de donar-hi respostes coherents i de tenir la capacitat de treballar en grup, així com de saber compartir el coneixement amb els altres i desenvolupar processos cognitius com analitzar, sintetitzar, relacionar, comparar, aplicar, avaluar, argumentar, etc.

*Competències socials i cíviques*

Es promouen actituds com la cooperació i la feina en grup i es potencien valors com la tolerància, la solidaritat, l’empatia i el compromís necessaris per a la convivència a l’aula.

*Sentit d’iniciativa i esperit emprenedor*

Es fomenten les mesures perquè els alumnes participin en activitats que els permetin garantir l’esperit emprenedor i la iniciativa empresarial a partir d’aptituds com la creativitat, l’autonomia, la iniciativa, el feina en equip, l’autoconfiança i el sentit crític.

*Consciència i expressions culturals*

Es dóna molt d’èmfasi a l’ampliació del coneixement dels diferents codis artístics i a la utilització de les tècniques i els recursos propis. Els alumnes aprenen a mirar, a analitzar críticament, a veure, a observar, a percebre i, des del coneixement del llenguatge visual, a apreciar els valor estètics i culturals de les produccions artístiques, així com a entendre el món de la publicitat de forma crítica. D’altra banda, es contribueix a aquesta competència quan experimenta i investiga amb diversitat de tècniques plàstiques i visuals i és capaç d’expressar-se a través de la imatge i el volum.

Per adquirir eficaçment les competències i integrar-les efectivament en el currículum s’han de dissenyar activitats d’aprenentatge integrades que permetin als alumnes avançar cap als resultats d’aprenentatge de més d’una competència al mateix temps.

S’ha de potenciar el desenvolupament de la competència en comunicació lingüística, la competència matemàtica i les competències bàsiques en ciència i tecnologia.

L’assignatura de dibuix artístic abraça, en major o menor mesura, totes les competències clau. És una assignatura integradora que engloba l’art, la ciència i la tècnica, la qual cosa fa viable i interessant la coparticipació amb altres departaments didàctics en projectes comuns.

**Objectius específics**

L’ensenyament del dibuix artístic té els objectius següents:

1. Conèixer i distingir els elements bàsics de configuració de la forma i emprar-los correctament, segons criteris analítics, en la representació d’objectes de l’entorn o expressius sobre objectes reals o simbòlics.

2. Entendre la forma dels objectes que es representen com a conseqüència de la seva estructura interna i saber representar-la gràficament.

3. Comprendre les diferents dades visuals que tenen les formes com a parts relacionades d’un conjunt, tenir en compte especialment les proporcions que es donen entre aquestes i representar-les prioritàriament segons la importància que tenen en el conjunt.

4. Emprar de manera eficaç els mecanismes de percepció relacionats amb les imatges plàstiques i desenvolupar la memòria visual i la retentiva per poder comunicar-se amb imatges procedents tant de l’exterior com de l’interior d’un mateix.

5. Valorar la importància de l’observació i l’estudi directe de les formes orgàniques de la natura com a font de reflexió per a representacions de caràcter subjectiu.

6. Conèixer les lleis bàsiques de l’associació perceptiva i interpretar una mateixa forma o conjunt de formes amb diferents intencions comunicatives o expressives.

7. Conèixer la terminologia bàsica, així com els materials, tècniques i procediments adequats a la finalitat pretesa. Valorar críticament la utilització adequada dels termes i procedir d’una manera racional i ordenada en el treball.

8. Conèixer els fonaments teòrics i pràctics i la utilització del color per a l’aplicació plàstica de manera raonada i expressiva.

9. Valorar la realització de modificacions combinatòries i aportar intencions expressives de caràcter subjectiu als dibuixos com a mitjà per desenvolupar la sensibilitat estètica, la creativitat i el pensament divergent.

10. Adoptar hàbits de relació adequats (posició, proporció i gest) entre el propi cos, l’eina, el suport de la representació i el referent visual.

11. Mantenir una actitud respectuosa i oberta envers les exemplificacions i influències estètiques de l’art de cultures properes i llunyanes, del present i del passat, i pròpies i alienes.

12. Emprar els coneixements conceptuals i procedimentals per fer anàlisi i crítica de l’obra pròpia i de la dels altres i usar espontàniament la terminologia adient.

13. Desenvolupar la memòria visual i la retentiva a través d’exercicis que potencien els mecanismes perceptius i expressius al servei de la representació de formes i imatges procedents de l’exterior o del propi interior.

14. Utilitzar conscientment els coneixements adquirits com a instruments de control i autocorrecció de les produccions pròpies i com a recurs per comprendre millor les alienes.

**Continguts, criteris d’avaluació i estàndards d’aprenentatge avaluables**

**Dibuix artístic I**

|  |
| --- |
| **BLOC 1. EL DIBUIX COM A EINA** |
| **Continguts** |
| Dibuix artístic a través de la història. Estudi d’obres i artistes significatius.Utilització de la terminologia, els materials i els procediments del dibuix artístic.Actitud autònoma i responsable envers les produccions pròpies i alienes. |
| **Criteris d’avaluació / *Estàndards d’aprenentatge avaluables*** |
| 1. Valorar la importància del dibuix com a eina del pensament i finalitat en si mateix a través de la història de l’art en el procés creatiu; amb finalitats artístiques, tecnològiques o científiques.*1.1. Valora i coneix la importància del dibuix artístic, les seves aplicacions i manifestacions a través de la història i en l’actualitat amb l’estudi i observació d’obres i artistes significatius.**1.2. Selecciona, relaciona i empra amb criteri la terminologia específica, tant de forma oral com escrita, en posades en comú o proves individuals i l’aplica a produccions pròpies o alienes.*2. Utilitzar amb criteri els materials i la terminologia especifica.*2.1. Utilitza amb propietat els materials i procediments més idonis per representar i expressar-se en relació amb els llenguatges graficoplàstics i els adequa a l’objectiu plàstic desitjat.*3. Mostrar una actitud autònoma i responsable i respectar les produccions pròpies i alienes, així com l’espai de treball, les pautes indicades per dur a terme les d’activitats i aportar a l’aula tots els materials necessaris.*3.1. Manté el seu espai de treball i el seu material en perfecte estat i l’aporta a l’aula quan és necessari per dur a terme les activitats.**3.2. Mostra una actitud autònoma i responsable i respecta el treball propi i aliè.* |
| **BLOC 2. LÍNIA I FORMA** |
| **Continguts** |
| Anàlisi de les formes naturals i artificials. Les estructures internes.Línia com a element configurador de formes volumètriques i de transmissió d’expressivitat.Proporció i relació de les formes amb les formes geomètriques simples. |
| **Criteris d’avaluació / *Estàndards d’aprenentatge avaluables*** |
| 1. Descriure gràficament objectes naturals o artificials mostrant la comprensió de la seva estructura interna.*1.1. Utilitza la línia en la descripció gràfica d’objectes i expressar volum, moviment espai i sensacions subjectives.**1.2. Representa formes naturals i artificials, de forma analítica o expressiva, d’acord amb la comprensió de la seva estructura interna.*2. Emprar la línia per configurar formes i transmetre expressivitat.*2.1. Comprèn i representa les formes des de diferents punts de vista.**2.2. Descriu gràficament les formes segons les seves proporcions i les relaciona amb formes geomètriques simples.* |
| **BLOC 3. LA COMPOSICIÓ I ELS SEUS FONAMENTS** |
| **Continguts** |
| Representació de formes amb finalitats expressives, analítiques o descriptives.Composició: lleis i principis. Proporció i perspectiva.Percepció visual. Estudi dels volums geomètrics i orgànics dins un espai. |
| **Criteris d’avaluació / *Estàndards d’aprenentatge avaluables*** |
| 1. Elaborar composicions analítiques, descriptives i expressives amb diferents graus d’iconicitat.*1.1. Selecciona els elements gràfics essencials per representar la realitat observada segons la funció que es persegueixi (analítica o subjectiva) i el seu grau d’iconicitat.*2. Aplicar les lleis bàsiques de la percepció visual en representar diferents volums geomètrics o orgànics dins un espai compositiu d’acord amb les proporcions i la perspectiva.*2.1. Relaciona i representa les formes en el pla segons les lleis visuals associatives, les organitzacions compositives, l’equilibri i les direccions visuals en composicions amb una finalitat expressiva, analítica o descriptiva.* |
| **BLOC 4. LA LLUM. EL CLAROBSCUR I LA TEXTURA** |
| **Continguts** |
| Clarobscur en objectes i espais tridimensionals. Llum com a configuradora de formes.Representació del volum amb diferents tècniques graficoplàstiques. Textura dels materials, forma i el seu tractament amb el clarobscur. |
| **Criteris d’avaluació / *Estàndards d’aprenentatge avaluables*** |
| 1. Representar el volum d’objectes i espais tridimensionals mitjançant la tècnica del clarobscur.*1.1. Representa el volum, l’espai i la textura aplicant diferents tècniques graficoplàstiques mitjançant valors lluminosos.*2. Valorar la influència de la llum com a configuradora de formes i el seu valor expressiu.*2.1. Coneix el valor expressiu i configurador de la llum, tant en valors acromàtics com cromàtics i explica verbalment aquests valors en obres pròpies i alienes.*3. Explorar les possibilitats expressives de la textura visual i el clarobscur.*3.1. Observa i utilitza la textura visual amb diferents procediments graficoplàstics, amb finalitats expressives i configuradores, en obres pròpies i alienes.* |
| **BLOC 5. EL COLOR** |
| **Continguts** |
| Teoria del color en l’expressió graficoplàstica i en les manifestacions artístiques.Característiques del color (lluminositat, saturació, expressivitat, etc.).Diversitat cromàtica del color pigment. |
| **Criteris d’avaluació / *Estàndards d’aprenentatge avaluables*** |
| 1. Conèixer i aplicar els fonaments teòrics sobre el color i les relacions cromàtiques, tant en l’expressió graficoplàstica com en l’anàlisi de diverses manifestacions artístiques.*1.1. Aplica el color seguint-ne les dimensions (valor-lluminositat, saturació-intensitat i color-to) en la representació de composicions i formes naturals i artificials.**1.2. Demostra el coneixement amb explicacions orals, escrites i gràfiques dels fonaments teòrics del color en composicions i estudis cromàtics.**1.3. Aplica de manera expressiva el color a l’obra plàstica personal.**1.4. Analitza l’ús del color observant les produccions artístiques de referència en totes les seves manifestacions.**1.5. Representa els matisos cromàtics, a partir d’observació del natural, mitjançant la barreja de colors primaris.* |

**Dibuix artístic II**

|  |
| --- |
| **BLOC 1. LA FORMA. ESTUDI I TRANSFORMACIÓ** |
| **Continguts** |
| Interpretació de la forma segons les seves funcions comunicatives, utilitzant diferents tècniques gràfiques.Configuració i descripció gràfica de les formes naturals i artificials. |
| **Criteris d’avaluació / *Estàndards d’aprenentatge avaluables*** |
| 1. Desenvolupa la destresa en el dibuix amb diferents nivells d’iconicitat.*1.1. Interpreta i aplica formes o objectes segons diversos graus d’iconicitat (apunts, esbossos, croquis, etc.) amb diferents tècniques gràfiques i segons les seves funcions comunicatives (il·lustratives, descriptives, ornamentals o subjectives).*2. Interpretar una forma o objecte segons les seves intencions comunicatives.*2.1. Analitza la configuració de les formes naturals i artificials i discrimina l’essencial de les característiques formals mitjançant l’execució gràfica i la discussió verbal i escrita.* |
| **BLOC 2: L’EXPRESSIÓ DE LA SUBJECTIVITAT** |
| **Continguts** |
| Memòria i retentiva visual i capacitat de representació.Representació de composicions figuratives i abstractes mitjançant sentiments. Subjectivitat del color.Anàlisi verbal i escrita dels valors subjectius de les obres pròpies o alienes. |
| **Criteris d’avaluació / *Estàndards d’aprenentatge avaluables*** |
| 1. Desenvolupar la capacitat de representació de les formes mitjançant la memòria i la retentiva visual.*1.1. Representa formes apreses mitjançant la percepció visual i tàctil d’acord amb les característiques formals essencials.**1.2. Expressa sentiments i valors subjectius mitjançant la representació de composicions figuratives i abstractes de formes i colors (funcions expressives).*2. Elaborar imatges amb diferents funcions expressives utilitzant la memòria i la retentiva visual.*2.1. Experimenta amb mètodes creatius de memorització i retentiva per cercar diferents representacions mitjançant valors lluminosos, cromàtics i compositius, un mateix objecte o composició.*3. Investigar sobre l’expressivitat individual, amb el llenguatge propi de l’expressió graficoplàstica*3.1. Analitza de forma verbal i escrita, individualment i col·lectivament, obres pròpies o alienes segons seus valors subjectius.* |
| **BLOC 3. DIBUIX I PERSPECTIVA** |
| **Continguts** |
| Estudi dels aspectes estructurals de la forma, posició, mida, etc.Representació de les formes des de diferents punts de vista.Elaboració de composicions cromàtiques i lineals de l’entorn segons el punt de vista. |
| **Criteris d’avaluació / *Estàndards d’aprenentatge avaluables*** |
| 1. Representar gràficament amb diferents nivells d’iconicitat formes, aïllades o en una composició i l’entorn immediat, interiors i exteriors, expressant-ne les característiques espacials, de proporcionalitat, valors lluminosos i cromàtics*1.1. Comprèn i representa les formes des de diferents punts de vista.**1.2. Observa l’entorn com un element d’estudi gràfic i elabora composicions cromàtiques i lineals d’acord amb les variacions formals segons el punt de vista.**1.3. Representa els objectes, aïllats o en un entorn, coneixent els aspectes estructurals de la forma, posició i mida dels seus elements.* |
| **BLOC 4. EL COS HUMÀ COM A MODEL** |
| **Continguts** |
| Estudi de la proporcionalitat de la figura humana mitjançant l’observació del natural o models estàtics.Relació entre la figura humana i el seu entorn.Expressivitat i moviment de la figura humana. |
| **Criteris d’avaluació / *Estàndards d’aprenentatge avaluables*** |
| 1. Analitzar les relacions de proporcionalitat de la figura humana.*1.1. Comprèn la figura humana com un element d’estudi gràfic i expressiu mitjançant l’observació i reflexió sobre obres pròpies i alienes.**1.2. Analitza la figura humana d’acord amb les seves relacions de proporcionalitat mitjançant l’observació del natural o amb models estàtics.*2. Representar la figura humana i el seu entorn i identificar les relacions de proporcionalitat entre el conjunt i les seves parts.*2.1. Representa la figura humana d’acord amb l’expressió global de les formes que la componen i l’articulació i orientació de l’estructura que la defineix.*3. Experimentar amb els recursos graficoplàstics per representar el moviment i l’expressivitat de la figura humana.*3.1. És capaç de representar i captar el moviment de la figura humana de forma graficoplàstica aplicant diferents tècniques.**3.2. Elabora imatges amb diferents procediments graficoplàstics i diferents funcions expressives amb la figura humana com a subjecte.* |
| **BLOC 5. EL DIBUIX EN EL PROCÉS CREATIU** |
| **Continguts** |
| TIC en els processos creatius.Elaboració de projectes conjunts amb altres disciplines artístiques demostrant creativitat i autonomia.Dibuix artístic en els ensenyaments artístics, tecnològics i científics.Actitud autònoma i responsable cap a les produccions pròpies i alienes. |
| **Criteris d’avaluació / *Estàndards d’aprenentatge avaluables*** |
| 1. Conèixer i aplicar les eines digitals de dibuix i les seves aplicacions en la creació graficoplàstica.*1.1. Coneix i aplica les eines de dibuix artístic digital utilitzant les TIC en processos creatius.*2. Valorar la importància del dibuix com a eina del pensament i del coneixement de la seva terminologia, materials i procediments per desenvolupar el procés creatiu amb finalitats artístiques, tecnològiques o científiques, així com les possibilitats de les TIC.*2.1. Valora la importància del dibuix artístic en els processos projectius i elabora projectes conjunts amb altres disciplines, artístiques o no, del mateix nivell o externs.**2.2. Demostra creativitat i autonomia en els processos artístics i proposar solucions graficoplàstiques que en consoliden el desenvolupament personal i l’autoestima.**2.3. Està orientat i coneix les possibilitats del dibuix artístic en els ensenyaments artístics, tecnològics i científics amb exemples clars i contacte directe amb artistes, dissenyadors, científics i tècnics.**2.4. Selecciona, relaciona i fa servir amb criteri la terminologia específica en posades en comú dels seus projectes individuals o col·lectius i fomenta la participació activa i crítica constructiva.**2.5. Utilitza amb propietat els materials i procediments més idonis per representar i expressar-se en relació amb els llenguatges graficoplàstics.*3. Mostrar una actitud autònoma i responsable, respectar les produccions pròpies i alienes, així com l’espai de treball i les pautes indicades per dur a terme d’activitats, i aportar a l’aula tots els materials necessaris.*3.1. Manté el seu espai de treball i el seu material en perfecte estat i l’aporta a l’aula quan és necessari per dur a terme les activitats.* |